Tatoeba sentences — language code: kab
Telliḍ neɣ ulac-ikem.
Yessefk ad ṛuḥeɣ, ad yettṛuḥu lḥal.
Ma tebɣiḍ ad thuddeḍ tudert-ik mebla ma tenniḍ-d yiwen n awal akken ad tt-tebnuḍ.
Akken d imi yewweḍ ɣer ssuq, yekcem, yeffeɣ si tḥuna, si leqhawi, rreḥbat.
Yemlal d yiḥbiben-is, yemmeslay d umecṭuḥ d umeqqran.
Yeqqim d yimusnawen, yeḍsa seg yiεeggunen.
Akken almi izeggen wass, ssuq iruḥ ad yefru, am win i t-id-iwten s ubeqqa.
Yeṭṭef-itt d tazzla ɣer yigezzaren, yaɣ-d yiwen yiles, yawi-t-id d aseεlaq, yeṭṭef-d dɣa syin abrid s axxam.
Yewweḍ-d, yuɣ lḥal, yemma-s d tmeṭṭut-is ttraǧunt-t am waggur n lεid
Imi d ssuq-is amezwaru, ad aɣ-d-yawi albaεḍ n texxamin n uksum n uɣelmi swayes ara aɣ-tewwet tmagert!
Almi d taneggarut, yefser-asent-id s dat-sent iles, iles weḥd-s!
Yerna iḥun Rebbi , iweṣṣa-t uùmɣar ad d-yawi ayen ẓiden akk!
Ma d amɣar-nni dɣa, yessusem kan.
Ur d-yenni zzant , ur d-yenni rɣant.
Sewwent iles-nni.
Ččan imensi amzun ur yelli d acu yellan: wa ur yenni i wa.
Azekka-nni, yal wa yesεa ccɣel-is.
Tezzi ddurt, azekka-nni diɣen d ssuq.
Iεawed yenna-as umɣar i mmi-s.
Azekka diɣen d kečč ara isewwqen.
lameεna abrid-agi ad d-sutreɣ deg-k ad aɣ-d-tawiḍ ayen rẓagen.
Ih! Ayen tufiḍ d arẓagan di ssuq, awi-aɣ-t-id
Ssuq-nni amezwaru, yuɣ lḥal yesεa sebba uqcic swayes i d-yuɣ iles.
Daɣnetta ihegga ayen ara as-yini i baba-s lemmer ad as-d-yejbed awal.
Wamma tikkelt-agi tis snat, yettuεewweq s tidet.
Aa-t-aya diɣen iteddu ɣer ssuq.
Itteẓẓem uqcic tamelɣiɣt-is, yeqqaṛ: A Rebbi!
D acu yakk rẓagen di ssuq?
Lameεna yekkat s wa, ijebber s wa.
Yekcem diɣen talemmast n ssuq, iṣubb, yuli.
Yekcem, yeffeɣ di yal amkan yessen.
Ur yufi ayen iɣef yettnadi.
Akken iruḥ ad yayes dayen, iwala lɣaci n ssuq yakk yenhewwal, la ttazzalen yakk medden ɣer yiwen umkan.
Zzin i wissen d acu.
Yal wa la as-yeqqar: yyaw ad teẓrem!
Yuzzel ula d netta ɣer dinna, yesteqsa yiwen ɣef wayen yeḍran.
Yenna-as-d winna: d yiwen i yenɣan wayeḍ!
Acimi i t-yenɣa?
D argam i t-yergem wagi akka yemmuten, dɣa wayeḍ yenɣa-t
Amek, d argam kan i t-yergem, d awal kan i as-yenna, dɣa yewwi rruḥ-is?
Anεam ih! D awal kan!
Yeqqim uqcic dɣa dinna am win iṣerεen, am win tewwi tnafa.
Yettu diɣen kra yellan, armi , am win i t-id-iwten s ubeqqa.
Yesked akka d wakka.
Yuzzel almi d anda yufa agezzar, yuɣ-d iles, iεelleq-it-id, yeṭṭef abrid s axxam.
Asmi ttraǧunt tlawin ayen ẓiden, ferḥent, almi i asent-yekkes ṭṭmeε yiles.
Ma d ass-nni, uɣalent kan i lmendad.
D acu n urẓagan-agi ara asent-id-yasen d imensi?
Almi a-t-aya, yekk-d urgaz deg yimi n tewwurt.
Isers-asent-id di tɣerɣert iles!
D iles diɣen am tikkelt-nni tamezwarut!
Iḥun Rebbi, imi d iles meqqar, ccwi!
Ma d taḍsa, rwant deg wulawen nsent.
D acu-t uεeggun-agi yessnen kan ad d-yaɣ ilsawen?
Ma d amɣar, ikemmez kan tamart-is.
Akken fukken imensi, iluεa mmi-s.
Tura a mmi, a-t-aya tufiḍ-iyi-d am wakken wehmeɣ.
Yerna ḥesbeɣ iman-iw zadeɣ di lefhama.
Amek? Nniɣ-ak awi-d ayen ẓiden, tewwiḍ-d iles. Ssutreɣ-ak ayen rẓagen, terniḍ-d iles!
Ihi amek akka?
Yenna-as uqcic: d tidet a baba.
Yella wayen deg ara yewhem umdan.
Yella ula d win ara yeḍsen neɣ ara iyi-yerren d aεeggun.
Maca, lemmer ttafeɣ, xersum d kečč ad iyi-tfehmeḍ
Ihi a baba, ṣelli ɣef Nnbi.